Predkladacia správa
       
Uznesením vlády č. 832/2006 z 8.októbra 2006, bolo v úlohe B.30 podpredsedovi vlády pre vedomostnú spoločnosť, európske záležitosti, ľudské práva a menšiny, uložená povinnosť vypracovať návrh zákona o využívaní pomoci Európskeho spoločenstva (ES) podľa novoprijatých relevantných nariadení ES a finančného rámca pre obdobie 2007 – 2013.   

Predkladaný materiál (Návrh zákona o pomoci poskytovanej z fondov Európskeho spoločenstva) je právny predpis, ktorý aplikuje príslušné nariadenia ES na území Slovenskej republiky. Určuje postavenie a právomoci jednotlivých orgánov v procese využívania pomoci z fondov Európskeho spoločenstva. Za hlavný orgán riadenia, koordinácie a kontroly určuje vládu SR. Súčasne definuje centrálny koordinačný orgán, riadiaci orgán, certifikačný orgán, orgán auditu, sprostredkovateľský orgán a platobnú jednotku. Predkladaný návrh zákona určuje základné princípy kontroly a finančného riadenia v oblasti využívania pomoci Európskych spoločenstiev.  Návrh zákona taktiež definuje konflikt záujmov aplikovaný na procesy využívania pomoci Európskeho spoločenstva.

Návrh zákona je v súlade s Ústavou Slovenskej republiky, s právnym poriadkom Slovenskej republiky a so Zmluvou o pristúpení s Aktom o podmienkach pristúpenia SR do EÚ.

Materiál prešiel pripomienkovým konaním v skrátenej forme z dôvodu, že sa jedná o implementáciu nariadení Európskych spoločenstiev do slovenskej praxe. 
 
Materiál nemá negatívny vplyv na verejné financie a má pozitívny ekonomický, environmentálny vplyv a pozitívny vplyv na zamestnanosť a podnikateľské prostredie. 

Návrh zákona bol prerokovaný v Legislatívnej rade vlády a všetky pripomienky boli zapracované do predkladaného návrhu zákona. Návrh zákona sa predkladá na rokovanie bez rozporov.